《谷隐寺》
宋代·李廌

挈巢江湖去，端为山水癖。
朅来谷隐游，契我赏心适。
寒江渺平楚，复岭转层壁。
谁与龙象筵，一扫狐兔迹。
彩云布楼台，迎日丽金碧。
堂高磬声邃，壑远松响激。
山光晚相照，空翠浓欲滴。
行当就墟市，幽栖买泉石。
日咏招隐诗，时过弥天释。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。